Nissan begin jaar goed met nuwe NP200-bakkie – praag.co.za
Die halfton bakkie is gemik op die leefstylsegment van die mark. Die Stealth is toegerus met 'n 1,6-petrolenjin. Alhoewel dit in die halftonsegment van die mark meeding, het die NP200 eintlik 'n drakapasieteit van 800kg, dieselfde as meeste dubbelkajuitbakkies wat heelwat groter is.
Standaardtoerusting in die Stealth is lugversorging, ABS-remme en twee lugsakke asook donkergrys bakverf, 'n sportrolstaaf op die bak en gelykpassende seiltjie wat die laaibak mooi netjies toemaak. Daar is ook 'n baie prominente stootstaaf op die neus gemonteer en 'n bakkleursierrooster. Nissan het besluit om 'n donker kleur vir beide die rolstaaf en die stootstaaf te gebruik om die "stealth"-element na vore te bring. Dit gee die bakkie dan ook heelwat meer teenwoordigheid op die pad, veral as jy voor hom ry en die aggresiewe voorkoms in jou truspieëltjie agter jou gewaar.
Daar is ook spesiale donker allooiwiele met rooi aksentmiddeldoppe, donker gekleure ruite wat met breekwerende film versterk is en "Stealth"-kentekens langs die kante en agter op die bak wat die Stealth-weergawe van die normale NP200 onderskei.
Om alles te kroon, het Nissan dagryligte ook bygevoeg juis om die Stealth van die minder opsigtelike gewone NP200-bakkies te onderskei. Daar is ook 'n paar ektra bybehore aan die binneruim van die Stealth bygevoeg, onder andere 'n Alpine-radio met bloutande en 'n USB-koppelstuk. Die sitplekke is oorgetrek met spesiale ekovriendelike leer met titanium-kleurinsetsels en Stealth-embleme wat daarop geborduur is. Die vloermatjies het ook dieselfde Stealth-embleem wat daarop verskyn.
Nissan het die Stealth met afstandbeheerde sentralesluiting toegerus.
Teen slegs R168 000, sluit dit 'n Nissan-6-jaar / 150 000 km-waarborg in.
Skrywer André OlivierGepubliseer op 16 Maart 2015 Kategorieë Motornuus, MotorsSleutelwoord Alpine-radio, bakkie, Nissan NP200 Stealth, USB-koppelstuk